b'\n_START_ARTICLE_\nOnnelliset\n_START_SECTION_\nKurvittaren lumo\n_START_PARAGRAPH_\nKes\xc3\xa4illan valssin tapahtumista on kulunut jo pitk\xc3\xa4 tovi. Annina ja Lauri Alanko ovat vakaasti avioliiton satamassa ja heill\xc3\xa4 on poika Erkki. Intohimon hy\xc3\xb6kyaalto kuitenkin l\xc3\xa4hestyy Alankojen aviosuvantoa. Suomalaissyntyinen oopperadiiva Delia Rosati on vierailulla entisess\xc3\xa4 kotimaassaan. H\xc3\xa4n pit\xc3\xa4\xc3\xa4 suomalaisia moukkina, jotka eiv\xc3\xa4t ymm\xc3\xa4rr\xc3\xa4 h\xc3\xa4nen arvoaan taiteilijana. Monen muun miehen lailla Anninan veli Karl-Erik palvoo povekkaan ja kurvikkaan laulajattaren hekumallista kauneutta. Anninan \xc3\xa4iti Viktoria sen sijaan pit\xc3\xa4\xc3\xa4 Deliaa tyhj\xc3\xa4np\xc3\xa4iv\xc3\xa4isen\xc3\xa4 hepsankeikkana. Karl-Erik pyyt\xc3\xa4\xc3\xa4 lankomiest\xc3\xa4\xc3\xa4n Lauria Delian s\xc3\xa4est\xc3\xa4j\xc3\xa4ksi konsertin j\xc3\xa4lkeiseen seurapiiritapahtumaan Socikselle. Delia ihastuu Laurin pianistin kykyihin, ja suorastaan vaatii h\xc3\xa4nt\xc3\xa4 l\xc3\xa4htem\xc3\xa4\xc3\xa4n s\xc3\xa4est\xc3\xa4j\xc3\xa4kseen kiertueelle. Lauri on juuri se mies jota Delia on etsinyt. Annina puoltaa miehens\xc3\xa4 l\xc3\xa4ht\xc3\xb6\xc3\xa4 turneelle, josta Laurille on luvassa hyv\xc3\xa4t tulot._NEWLINE_Delia Rosatin kiertue alkaa Porvoosta ja ulottuu kaakkoisen Suomen kaupunkien kautta Pietariin. Menestys on mahtava sek\xc3\xa4 taiteellisesti ett\xc3\xa4 taloudellisesti. Viipurissa auringon painuttua mailleen Lauri on v\xc3\xa4h\xc3\xa4ll\xc3\xa4 langeta Delian kaareutuvien huulten viettelev\xc3\xa4\xc3\xa4n kutsuun hevosvaunuissa. Kotiin j\xc3\xa4\xc3\xa4nyt Annina on ottanut ty\xc3\xb6t\xc3\xa4 vanhan tuttavansa Veikko Kuusen asianajotoimistossa puhtaaksikirjoittajana, enemm\xc3\xa4n ajan kuluksi kuin taloudellisesta pakosta. Annina ja Veikko viihtyv\xc3\xa4t toistensa seurassa, he illallistavat Klippanilla ja pient\xc3\xa4 kipin\xc3\xb6inti\xc3\xa4 on ilmassa. He osallistuvat my\xc3\xb6s is\xc3\xa4nmaalliseen kokoukseen, joka on keskeytett\xc3\xa4v\xc3\xa4 tsaarin vakoilijoiden takia._NEWLINE_Nevan metropolissa Delian \xe2\x80\x9dsuksee\xe2\x80\x9d on t\xc3\xa4ydellinen. Koko Pietarin kerma hurraa suomalaiselle taiteilijattarelle. Karl-Erik on samaan aikaan kaupungissa, mutta Delia on kylmennyt h\xc3\xa4nelle. Lauri puolestaan p\xc3\xa4\xc3\xa4tyy Delian s\xc3\xa4nkyyn. Mustasukkainen Karl-Erik arvaa, mit\xc3\xa4 lemmenpelej\xc3\xa4 Delia pelaa aviorikollisen Laurin kanssa.\n_START_SECTION_\nAviorikollisen tuska\n_START_PARAGRAPH_\nKun Lauri palaa Helsinkiin, h\xc3\xa4nen perheens\xc3\xa4 on yll\xc3\xa4tt\xc3\xa4en l\xc3\xa4htenyt Anninan vanhempien luo maaseudulle. H\xc3\xa4n l\xc3\xa4htee saman tien junalla H\xc3\xa4meenlinnaan. My\xc3\xb6s Veikko on Grahnien asunnolla, Viktoria n\xc3\xa4kisi h\xc3\xa4net mieluusti v\xc3\xa4vyn\xc3\xa4\xc3\xa4n. Veikko tulee hyvin toimeen Anninan kanssa, muttei pyri aktiivisesti viettelem\xc3\xa4\xc3\xa4n h\xc3\xa4nt\xc3\xa4. Viktoria vaistoaa, ett\xc3\xa4 Laurin ja Delian v\xc3\xa4lill\xc3\xa4 on muutakin kuin ty\xc3\xb6suhde. Annina muistuttaa Laurille, ettei t\xc3\xa4m\xc3\xa4 kirjoittanut h\xc3\xa4nelle tarpeeksi usein kiertueelta. Siihen Lauri toteaa: \xe2\x80\x9dRakas, en ole unohtanut sinua hetkeksik\xc3\xa4\xc3\xa4n... syd\xc3\xa4mess\xc3\xa4ni.\xe2\x80\x9d Seuraavana aamuna Delia soittaa Laurille vaatien h\xc3\xa4nt\xc3\xa4 luokseen Helsinkiin. H\xc3\xa4n haluaa Laurin s\xc3\xa4est\xc3\xa4j\xc3\xa4kseen Euroopan-kiertueelle. Anninalla ei ole mit\xc3\xa4\xc3\xa4n miehens\xc3\xa4 l\xc3\xa4ht\xc3\xb6\xc3\xa4 vastaan. Vanhempiensa asunnolle saapunut Karl-Erik paljastaa, ett\xc3\xa4 Lauri on muhinoinut Delian kanssa, jolloin Viktoria alkaa vaatia Anninaa eroamaan miehest\xc3\xa4\xc3\xa4n. Is\xc3\xa4-Konrad taas ei hyv\xc3\xa4ksy, ett\xc3\xa4 Viktoria ja Karl-Erik sotkeutuvat Anninan ja Laurin asioihin._NEWLINE_Menetyksellisen Euroopan-kiertueen viimeinen etappi on Tukholma. Viktoria l\xc3\xa4hett\xc3\xa4\xc3\xa4 Laurille kirjeen, jossa h\xc3\xa4n valehtelee Anninan haluavan avioeroa. Lauri pelk\xc3\xa4\xc3\xa4 menett\xc3\xa4v\xc3\xa4ns\xc3\xa4 perheens\xc3\xa4, h\xc3\xa4n syytt\xc3\xa4\xc3\xa4 Deliaa ja omaa typeryytt\xc3\xa4\xc3\xa4n tilanteesta. H\xc3\xa4n alkaa katua lankeamistaan laulajattareen. Delialla puolestaan tuntuu olevan uusia miehi\xc3\xa4 n\xc3\xa4k\xc3\xb6piiriss\xc3\xa4. H\xc3\xa4n sanoo Laurille: \xe2\x80\x9dMuille olen antanut vain taiteeni, sinulle itseni. Eik\xc3\xb6 se ole sinusta mink\xc3\xa4\xc3\xa4n arvoinen?\xe2\x80\x9d Lauri kirjoittaa Anninalle kirjeen, jossa h\xc3\xa4n tunnustaa kaiken. Viety\xc3\xa4\xc3\xa4n kirjeen postiin h\xc3\xa4n j\xc3\xa4\xc3\xa4 auton alle._NEWLINE_Saatuaan kirjeen Annina tajuaa aviorikoksen laajuuden, mutta ei hyv\xc3\xa4ksy \xc3\xa4itins\xc3\xa4 sekaantumista asiaan. My\xc3\xb6sk\xc3\xa4\xc3\xa4n Konrad ei pid\xc3\xa4 vaimonsa puuttumisesta aviokriisiin. Avioeroa h\xc3\xa4n pit\xc3\xa4\xc3\xa4 liioitteluna. Konrad ja Annina l\xc3\xa4htev\xc3\xa4t Tukholmaan saatuaan tiedon Laurin vakavasta loukkaantumisesta. Konrad aikoo pit\xc3\xa4\xc3\xa4 vakavan puhuttelun Delialle, mutta h\xc3\xa4nkin sulaa viehke\xc3\xa4n kurvittaren edess\xc3\xa4, ja sanak\xc3\xa4\xc3\xa4nteet j\xc3\xa4\xc3\xa4v\xc3\xa4t varsin pehmeiksi. T\xc3\xa4ss\xc3\xa4 vaiheessa Delia on valmis luopumaan Laurista, h\xc3\xa4n sanoo Konradille olleensa vain hyv\xc3\xa4 yst\xc3\xa4v\xc3\xa4 Laurin kanssa. Annina ja Lauri sopivat kriisins\xc3\xa4 sairaalan vuoteen \xc3\xa4\xc3\xa4ress\xc3\xa4. My\xc3\xb6s Annina k\xc3\xa4v\xc3\xa4isee Delian luona ja pit\xc3\xa4\xc3\xa4 laulajattarelle pateettisen puheen rakkaudesta. Sen j\xc3\xa4lkeen Konrad, Annina ja Lauri l\xc3\xa4htev\xc3\xa4t laivalla kohti Suomea s\xc3\xa4velten siivitt\xc3\xa4min\xc3\xa4.\n_START_SECTION_\nTuotanto\n_START_PARAGRAPH_\nOnnellisten sis\xc3\xa4- ja ulkokuvia otettiin muun muassa Ravintola Klippanilla Helsingiss\xc3\xa4 sek\xc3\xa4 Pyh\xc3\xa4n Laurin kirkolla Lohjalla. Rauni Luoma, joka Kes\xc3\xa4illan valssissa oli Henna Kallion osassa, on Onnellisten alkukohtauksessa nime\xc3\xa4m\xc3\xa4t\xc3\xb6n seurapiirirouva. Reino Valkama n\xc3\xa4yttelee edelleen Manu Kalliota, tosin vain yhdess\xc3\xa4 kohtauksessa. Anninan ja Laurin poikaa esitt\xc3\xa4\xc3\xa4 Heli Eskola.\n_START_SECTION_\nArviot\n_START_PARAGRAPH_\nKauppalehti kirjoitti elokuvasta: \xe2\x80\x9d-- musiikkipuolen lomaan Serp on tottuneesti kuronut kokoon juonen, v\xc3\xa4h\xc3\xa4n tavanomaisen ja ohuehkon tosin, mutta silti tavallaan hupaisan ja herttaisen.\xe2\x80\x9d Ilta-Sanomat luonnehti elokuvaa kulttuurileimaiseksi ajanvietetarinaksi.'